聯和墟

聯和墟係香港西北一個墟，響粉嶺東面，龍躍頭西面，響通去沙頭角嘅沙頭角公路側邊。個墟係1949年由粉嶺、沙頭角、打鼓嶺同埋大埔各鄉民夾份開。佢自成一角由一個墟發展成一個區，衣食住行乜都有。因為粉嶺上水新市鎮發展，家下已經併埋入粉嶺。而個墟自身，因為有新街市頂替，2007年秋已經廢咗唔用。

聯和墟響距粉嶺火車站六百幾米。個墟同安樂村工業區隔個公園同沙頭角公路，即係村東南面。經過發展，成個區範圍大概三角型，東南係沙頭角公路，北係馬適路，西係粉嶺樓路。而聯和墟舊時核心區就有6條街，即係聯和道、和豐街、聯發街、聯興街、聯盛街同埋聯昌街。

史 
聯和墟未起之前，粉嶺及沙頭角、軍地、打鼓嶺一帶鄉民都會去石湖墟買賣。但係墟主上水廖氏成日收多人秤佣，同埋個公秤又唔準，因為咁粉嶺鄉民唔係好妥佢。

咁啱1940年代中，香港政府鼓勵鄉村籌旗開墟。粉嶺鄉民就打算另立新墟，保障自己利益。1948年開聯和置業公司，準備集資開墟。

集資過程 
1948年由粉嶺鄉紳成立聯和置業公司，當時地址響安樂村瑞勝書樓。一年後，1949年12月22響1949年，粉嶺、沙頭角、打鼓嶺同埋大埔鄉民集資起聯和墟。兩年後，1951年1月20號，呢個用咗200萬銀起嘅聯和墟正式開墟。舊時聯和墟佔地成61萬平方米，正中央係有蓋同露天嘅市場，有蓋嘅叫聯和市場，係石屎建築，裏面有60個檔口，14個肉檯、12個魚檔、12個菜檔、14個鹹魚檔、2個雞鴨檔、2個牛肉檯同埋2個豆腐檔，而露天部分就有百幾個小販攤位。開初墟期定為一、四、七日，即係每月黃曆初一、初四、初七、十一、十四、十七、廿一、廿四同埋廿七。個期同石湖墟完全一樣，後尾個墟越做越旺，就唔再跟墟期開。天都未光，就有農民響街市對出空地，賣新鮮割落來嘅菜，即係天光墟。

聯和新村 
1952年响墟市後邊起咗聯和新村公開來賣。新村係一啲兩層嘅樓，樓裏面有成100間屋，每間屋可以間到兩房一廳，牆係白色，所以當地人叫佢做白屋仔。地下夾埋有90間舖位，賣洋貨、雜貨、米同米機、茶樓、茶餐廳、攝相舖曬相、飛髮舖同埋旅館，之後重有舞蹈學校同埋戲院㖭。

墟轉做新市鎮 
1980年代尾，開咗30幾年個天光墟，搬到去附近龍躍頭安居街農產批發市場。1990年代部份聯和新村畀人收購重拆來起兩幢樓同大型商場。舊時兩層嘅亦重建做多層，開咗好多唔同類舖頭。2002年7月1號，政府另外起好新街市，裏面有356個檔位同埋熟食中心，重有冷氣。個址響9月26號閂門大吉，結束50幾年嘅任務。

新市鎮 
聯和墟呢區有好多唔同嘅樓。有居屋，私人屋苑。居屋有榮福中心同榮輝中心。而私人屋苑綠悠軒、帝庭軒、御庭軒同埋海聯廣場。

唔少粉嶺社區設施都響聯和墟，有聯和墟街市，聯和墟球場，和睦路球場，聯和墟體育館，粉嶺公共圖書館，聯和墟社區會堂

教育 
區內有兩間中學，有粉嶺禮賢會中學同埋香海正覺蓮社佛教馬錦燦紀念英文中學。而小學就有寶血會培靈學校同上水宣道小學，佢個校址原本係仁濟第五中學。

聯和墟鄉民另有一間小學，不過就響粉嶺樓嗰邊，叫粉嶺聯和墟公立學校。

交通 
聯和墟有路去沙頭角，粉嶺，上水，大埔等地。所以有唔少公共交通都會經呢度。而聯和墟亦都有自己巴士總站，小巴總站。有唔少車去唔同村。

粉嶺
北區

參攷 
《粉嶺》陳國成主編，三聯書店，ISBN 962-04-2527-8